Ssenf-agi n wakud, ittwellih-d ɣer tallit ideg yedder umaru d yimeɣriyen-ines. D aniri acku ur yeqqim ara ɣer uḍris, yeɛna lweqt ideg i d-yura umaru adlis-ines akk d lweqt ideg yeqqar umeɣri. Tasleḍt n wakud aniri ad tili ɣef tegnatin ideg i d-ittwaru uḍris ; ad d-tili d anada ɣef talɣiwin n usnulfu d yiberdan n tira n lawan-nni ideg yedder umaru. Ad d-tili diɣen ɣef tegnatin n tɣuri n uḍris (lawan i deg ɣran aḍris). Tignatin-agi, sɛant azal d ameqqran imi sifsusent neɣ ttɛekkirent tilin n uḍris. Akken ad tgerrez tarrayt n tesleḍt n wakud aniri, issefk ad yefreq yiwen gar wakud n umaru d wakud n umeɣri. Sin n lesnaf-agi n wakud aniri, zemren ad ɛedlen (ma yella amaru d umeɣri ddren di yiwet n tallit) akken zemren ad mxalafen (ma yella temxalaf tallit n umenzu ɣef tin n wis sin).